## Ivace+i impulsa l’I+D del calçat valencià amb una inversió de 3,6 milions d’euros en quatre àrees estratègiques

*** 70 empreses del sector i nou centres tecnològics col·laboren amb Inescop en estos projectes
* La consellera Marián Cano subratlla que “Inescop ha creat un entorn òptim per a fomentar la innovació i la competitivitat en el sector, col·locant sempre l’usuari en el centre de les seues investigacions”**

La indústria del calçat valencià viu una transició decisiva cap a models més sostenibles, digitals i competitius. És per això que en 2025, amb suport de l’Institut Valencià de Competitivitat i Innovació (Ivace+i), Inescop (Centre Tecnològic del Calçat) treballa a accelerar l’I+D del calçat valencià en quatre àrees estratègiques: economia circular, materials avançats, indústria digital i confort-salut.

Estes línies d’investigació aplicada estan enfocades a ajudar les empreses del sector a evolucionar cap a processos més intel·ligents, segurs i circulars.

En el seu desenrotllament, finançat per Ivace+i amb més de 3,6 milions d’euros, col·laboren un total de 70 empreses del sector calçat i nou centres d’investigació.

Per a la consellera d’Innovació, Indústria, Comerç i Turisme, Marián Cano, “Inescop ha creat un entorn òptim per a fomentar la innovació i la competitivitat en el sector, col·locant sempre l’usuari en el centre i desenrotllant tecnologies i solucions industrials enfocades a satisfer les necessitats actuals i futures de les empreses i la societat”.

Des de les seues seus a Elda i Elx, Inescop acompanya les companyies en projectes a mida, assajos i validació en entorns reals, reduint la distància entre el laboratori i la línia de producció.

L’objectiu és millorar la rendibilitat, accelerar el llançament de nous productes i garantir el compliment en un mercat que exigix sostenibilitat, transparència i eficiència.

**Línies d’investigació Inescop**

L’aposta per l’economia circular es traduïx en metodologies d’ecodisseny, recuperació i reintroducció de materials, així com en tecnologies de tractament que reduïxen residus i petjada ambiental sense renunciar al rendiment del producte.

La línia de materials avançats treballa en formulacions i components de menor impacte, substitució de substàncies restringides i desenrotllament de prestacions multifuncionals que responguen a exigències d’ús i als requisits normatius que marca el mercat europeu.

En l’àmbit de la transformació digital Inescop treballa amb les ferramentes CAD/CAM, amb l’automatització i intel·ligència artificial que acurten els terminis entre el concepte i el prototip, optimitzen consums i milloren la presa de decisions en fàbrica.

El focus en confort i salut completa l’estratègia. La combinació de dades físiques i biomecàniques amb l’experiència real d’ús permet dissenyar calçat més segur i còmode, basat en l’evidència tècnica.

Este enfocament aporta valor a l’usuari final i, al mateix temps, diferencia les empreses que aposten per productes amb millor execució, traçabilitat i compliment.

Fecha: 12/10/2025